25.10.2022
DA
Den Europæiske Unions Tidende
L 275/75
KOMMISSIONENS GENNEMFØRELSESAFGØRELSE (EU) 2022/2053 af 18. oktober 2022 om anmodningen om registrering af forslaget til borgerinitiativ »Europæisk borgerinitiativ for veganske måltider« i henhold til Europa-Parlamentets og Rådets forordning (EU) 2019/788 (Meddelt under nummer C(2022) 7418) (Kun den engelske udgave er autentisk)
EUROPA-KOMMISSIONEN HAR —
under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk.
2 og 3, og ud fra følgende betragtninger: (1)
Kommissionen modtog den 30. august 2022 en anmodning om registrering af et forslag til europæisk borgerinitiativ med titlen »Europæisk borgerinitiativ for veganske måltider«.
(2)
Målene for forslaget til borgerinitiativ er i ifølge initiativtagerne, »at alle private og offentlige steder, der sælger mad og drikkevarer i Europa, udtrykkeligt skal udbyde et vegansk alternativ.
Forslaget til europæisk borgerinitiativ for VEGANSKE MÅLTIDER er for veganere og for de, der respekterer retten til et vegansk alternativ og med henblik på at træffe foranstaltninger til bekæmpelse af klimaændringer og give EU-forbrugerne lettere adgang til plantebaserede fødevarer i dagligdagen.
En grusomhedsfri vegansk kost er uden udnyttelse og aflivning af dyr, hvilket afspejler den voksende kollektive bevidsthed om dyrs rettigheder.
Desuden medfører veganerkost en ændring i området med hensyn til valg af produktions- og beskæftigelsesaktiviteter og dermed mere miljøvenlige strukturer og logistik.
Ved forslaget til europæisk borgerinitiativ for VEGANSKE MÅLTIDER anmodes om indførelse ved lov af veganske alternativer overalt, hvor der offentligt sælges mad og drikkevarer i Europa, og det er håbet, at de europæiske borgeres deltagelse fører til godkendelse af en EU-lovgivning til stor gavn for jordkloden, dvs. med hensyn til afbødning af klimakrise, vilde arters udryddelse og skovrydning, en bedre arealanvendelse, forsvar af livet i havet, mindre madspild og fejlernæring.«
(3)
I et bilag findes der ligeledes yderligere oplysninger om emnet, målene og baggrunden for det foreslåede europæiske borgerinitiativ, og årsagerne til at støtte initiativet er beskrevet og præciseret heri.
Initiativtagerne hævder, at hvis der findes et vegansk alternativ for alle, når der sælges mad og drikkevarer på private og offentlige steder, bliver det lettere at få adgang til et vegansk alternativ, at bidrage til at bekæmpe klimakrisen ved at øge forbruget af plantebaserede fødevarer og at reducere fødevareomkostningerne. »Lettere adgang til veganske fødevarer i den offentlige og private sektor for salg af mad og drikkevarer medfører ifølge initiativtagerne mindre CO2-emissions­ forurening, mindre miljøforurening, mindre vandforbrug, og dyr kommer til at lide mindre«.
(4)
Hvad angår formålet med initiativet om at indføre en retlig forpligtelse for erhvervsdrivende på detailmarkedet for fødevarer og drikkevarer til at tilbyde veganske produkter, har Kommissionen beføjelse til at fremsætte et forslag til retsakt på grundlag af artikel 114 i TEUF.
For så vidt som initiativet kan påvirke eller kræve særlige foranstaltninger inden for rammerne af den fælles landbrugspolitik, har Kommissionen desuden beføjelse til at fremsætte forslag til retsakter på grundlag af artikel 43 i TEUF.
(5)
Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne.
(6)
Denne konklusion berører ikke vurderingen af, om de konkrete materielle betingelser, der er nødvendige for, at Kommissionen kan handle, herunder overholdelsen af proportionalitetsprincippet og nærhedsprincippet samt foreneligheden med de grundlæggende rettigheder, er opfyldt i dette tilfælde.
(1) EUT L 130 af 17.5.2019, s. 55.